Den sigtedes forsvarer er sikker på, at sigtelsen i Emilie Meng-sagen vil blive frafaldet.

Det er ikke første gang, at den 34-årige mand, der lørdag blev sigtet for fuldbyrdet voldtægt af en 9-årig pige i Vinderup, er blevet anholdt.

Det blev han også i forbindelse med Emilie Meng-sagen, skriver BT.

Den 17-årige Emilie Meng forsvandt natten til den 10. juli 2016, kort tid efter hun var ankommet til Korsør Station. Halvanden måned efter hendes forsvinden blev den 34-årige mand, som på daværende tidspunkt var lastbilchauffør, anholdt og sigtet for drabet.

Den dag i dag er han fortsat sigtet for drabet på Emilie Meng. Det bekræfter hans advokat i den nye sag over for BT.

- Politiet har ikke frafaldet sigtelsen mod min klient i forbindelse med Emilie Meng-sagen. Men det forventer jeg sker. Der er jo ingen forældelsesfrist i drabssager, så politiet kan opretholde sigtelsen. Men det er min klare forventning, at den vil blive frafaldet, siger advokat Jesper Gad, som er beskikket forsvarer for den varetægtsfængslede lastbilchauffør.

Efterforskningslederen i Emilie Meng-sagen, vicepolitiinspektør Søren Ravn-Nielsen fra Sydsjællands og Lolland-Falsters Politi, vil ikke forholde sig til personsammenfaldet i de to sager.

Han vil heller ikke oplyse, om sigtelsen mod den pågældende er opretholdt, skriver BT:

- Jeg har ingen kommentarer til det. Og jeg har ingen kommentarer til sagen fra Jylland, siger Søren Ravn-Nielsen med henvisning til voldtægtssagen af den 9-årige pige.

Tidligere dømt for voldtægt

Overgrebet på den 9-årige pige fra Vinderup i Vestjylland skete den 13. juni i tidsrummet mellem klokken 18.00 og 20.30.

- Pigen blev lokket ind i mandens bil i Vinderup nord for Holstebro og kørt til et uidentificeret gerningssted, skrev politiet lørdag morgen i en pressemeddelelse.

Ni dage efter blev han anholdt.

Men det er heller ikke første gang, at manden er involveret i en sag om voldtægt af en mindreårig. Den 34-årige er tidligere idømt en årelang fængselsstraf for voldtægt af en 12-årig pige. Forbrydelsen skete, da manden var 23 år gammel. Det skriver Ekstra Bladet.

Den 34-årige er fra lørdag og fire uger frem varetægtsfængslet. Han nægter sig skyldig i sigtelsen for fuldbyrdet voldtægt og frihedsberøvelse af den 9-årige pige fra Vinderup.